<classify> WIZARA ya Maji na Umwagiliaji inaandaaa mikataba ya uwajibikaji kwa watendaji wa mamlaka za maji mijini na vijijini ili kupimana utendaji wa uharakishaji usambazaji huduma kwa wananchi.Akifungua mkutano wa makatibu tawala nchini kujengewa uwezo kuhusu Wakala wa Usambazaji Maji na Usafi wa Mazingira RUWARA, Waziri wa Maji na Umwagiliaji, Profesa Makame Mbarawa alisema mikataba hiyo itakuwa ya mwaka mmoja ili kupimana kuhusu utoaji huduma hiyo. Profesa Mbarawa alisema bila kuweka mikataba ya kujipima utendaji, ufanisi wake unakuwa kidogo na itakuwa vigumu kufikia malengo ya kuwapa huduma bora ya maji wananchi hata kama mamlaka za maji zina uwezo mkubwa wa kutoa huduma hiyo.Alisema kutokana na kuwepo mikataba hiyo ya kuhimizana na kutumia watendaji wale wale, mamlaka za maji nyingi zimepata mafanikio makubwa tangu kuingia wizarani humo Julai mwaka jana. Akitoa mfano wa Mamlaka ya Maji Dar es Salaam Dawasa, alisema wakati akiingia wizarani hapo mamlaka hiyo ilikuwa ikikusanya mapato ya Sh bilioni 8.5, lakini hadi Februari mwaka huu inakusanya Sh bilioni 12.1.Profesa Mbarawa alisema katika mafanikio hayo pia Mamlaka ya Maji na Usafi wa Mazingira Dodoma Duwasa ilikuwa ikikusanya Sh bilioni 1.2, lakini hadi Februari mwaka huu ina uwezo wa kukusanya Sh bilioni 1.85.Pia alitoa mfano wa Mamlaka ya Maji na Usafi wa Mazingira Moshi Muwsa, kwamba wakati ule, ilikuwa ikikusanya mapato ya Sh milioni 600, lakini sasa hadi Februari mwaka huu imefikisha Sh milioni 870 hivi.Alisema Dawasa ilikuwa ikitekeleza miraji miwili ya maji yenye gharama ya takribani Sh bilioni 10 kila mmoja, kwa kutegemea fedha kutoka Mfuko wa Maji, lakini alipozungumza nao aliwataka watumie fedha za ndani, jambo ambalo limewezekana na sasa wanatekeleza mradi mwingine kwa kutumia fedha za ndani.Akizungumza kabla, Katibu Mkuu Wizara ya Maji na Umwagiliaji, Profesa Kitila Mkumbo alisema makatibu tawala kama wasimamizi wa miradi ya maji katika mikoa yao, kupitia mkutano huo, watapata fursa ya kuelewa Ruwasa, lakini pia watakuwa na fursa ya kutoa mchango wa mawazo kuboresha uandaaji wa kanuni na uendeshaji wa mamlaka hiyo.  <topic>: KITAIFA 